**UE**

*Proiect*

**PARLAMENTUL REPUBLICII MOLDOVA**

**LEGE**

**cu privire la frontiera de stat a Republicii Moldova**

Parlamentul adoptă prezenta lege organică.

Prezenta lege:

1. transpuneparțial Regulamentul (UE) 2016/399 al Parlamentului European și al Consiliului din 9 martie 2016 cu privire la Codul Uniunii privind regimul de trecere a frontierelor de către persoane (Codul Frontierelor Schengen), publicat în Jurnalul Oficial al Uniunii Europene L 77 din 23 martie 2016, așa cum a fost modificat ultima dată prin Regulamentul (UE) 2019/817 din 20 mai 2019;
2. transpune art. 12 (1) din Regulamentul (UE) 2016/679 al Parlamentului European şi al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), publicat în Jurnalul Oficial al Uniunii Europene L 119 din 4 mai 2016;
3. transpune art. 3 (1) (2), art. 4 (1), art. 6 (1) din Directiva 2004/82/CE a Consiliului din 29 aprilie 2004 privind obligaţia operatorilor de transport de a comunica datele privind pasagerii, publicată în Jurnalul Oficial al Uniunii Europene L 261 din 6 august 2004.

**Capitolul I**

**DISPOZIŢII GENERALE**

**Articolul 1.** Obiectul şi scopul

(1) Prezenta lege reglementează raporturile juridice, organizaţionale, administrative şi de altă natură, apărute în procesul de stabilire, întreţinere şi asigurare a regimului frontierei de stat, regimului zonei de frontieră și a regimului punctelor de trecere.

(2) Scopul prezentei legi este asigurarea securității statului prin implementarea conceptului european de management integrat al frontierei, cu asigurarea drepturilor fundamentale la frontieră.

**Articolul 2. Noțiuni generale**

În sensul prezentei legi următoarele noțiuni semnifică:

*act de călătorie –* orice tip de document ce acordă dreptul pentru autorizarea trecerii frontierei de stat, prevăzut de actele normative, precum şi de tratatele internaţionale la care Republica Moldova este parte;

*agrement în zona de frontieră* – desfășurarea acțiunilor și activităților în zona de frontieră până la fășia de protecție, cu scop de recreere, cu excepția vânătorii;

*apă de frontieră* – porţiunea de apă curgătoare sau stătătoare pe care trece linia frontierei de stat;

control al frontierei – activitate desfăşurată la frontiera de stat, în conformitate şi în scopurile prezentei legi, ca răspuns, în exclusivitate, la o intenţie de a trece sau la un act de trecere a frontierei de stat şi care constă în supravegherea frontierei şi controlul la trecerea frontierei bazată pe analiză de risc și a informațiilor;

*consemn la frontieră* – date introduse în Sistemul informaţional integrat al Poliţiei de Frontieră cu privire la persoane, mijloace de transport şi documente, ce constituie măsură instituită în baza actelor de dispoziție a organelor abilitate, ordonanțele organului de urmărire penală, actele instanței de judecată, actele executorului judecătoresc. Existența consemnului la frontieră se verifică de către Poliția de Frontieră la efectuarea controlului la trecerea frontierei, cu întreprinderea măsurilor ce se impun;

*control în linia a doua* – metodă suplimentară de control la trecerea frontierei care include controlul persoanelor, inclusiv corporal, al documentelor, obiectelor pe care le deţin, precum şi al mijloacelor de transport, ce poate fi efectuat într-un loc special, separat de locul efectuării controlului în prima linie, în condițiile cadrului normativ;

*control în prima linie* – metodă de control la trecerea frontierei care include controlul documentelor persoanelor, controlul mijloacelor de transport și actelor acestora;

*control la trecerea frontierei* – control efectuat la punctele de trecere a frontierei de stat a persoanelor, inclusiv mijloacelor de transport şi obiectelor pe care le deţin, pentru autorizarea intrării sau părăsirii teritoriului Republicii Moldova;

*criminalitate transfrontalieră* – activitate infracţională desfăşurată de o persoană sau de mai multe persoane pe teritoriul a cel puţin două state;

*culoar de frontieră* – fâşie de teren situată de o parte şi de alta a frontierei de stat, stabilită în baza tratatelor încheiate de Republica Moldova cu statele vecine în scopul de marcare a frontierei de stat cu semne de frontieră;

*demarcare a frontierei de stat* – desemnare, în conformitate cu materialele de delimitare, a liniei frontierei de stat în teren cu semne de frontieră stabilite;

*fâşie de protecţie a frontierei de stat* – fâşie de teren, de la linia frontierei de stat în interior, marcată pentru întreținerea frontierei de stat, protejarea semnelor de frontieră şi asigurarea controlului accesului la linia frontierei de stat;

*frontiera de stat a Republicii Moldova* (în continuare - frontieră de stat) - linia ce desparte pe uscat și pe apă teritoriul Republicii Moldova de teritoriile statelor vecine, iar în plan vertical delimitează spațiul aerian și subsolul Republicii Moldova de spațiul aerian și subsolul statelor vecine;

*incident de frontieră* – faptă ce atentează la regimul frontierei de stat;

management integrat al frontierei de stat – coordonarea și cooperarea națională și internațională între toate autoritățile și instituțiile publice implicate în asigurarea securității frontaliere și facilitarea comerțului pentru a stabili un management efectiv, eficient și coordonat al frontierei;

*pază a frontierei de stat* – activități de asigurare a integrității teritoriale a țării, parte componentă a sistemului național de apărare;

*persoane vulnerabile* - minorii, minorii neînsoțiți, persoanele cu handicap, persoanele în vârstă, femeile însărcinate, părinții singuri cu copii minori, victimele traficului de persoane, persoanele care suferă de afecțiuni grave, persoanele cu afecțiuni mintale și persoanele care au fost supuse torturilor, violurilor sau altor forme grave de violență psihologică, fizică sau sexuală, precum și alte persoane care din cauza unei deficiențe sau insuficiențe a capacităților personale, nu sunt în măsură să își protejeze interesele personale;

*punct de trecere* – orice loc organizat şi autorizat pentru trecerea frontierei de stat instituit de Guvern;

*regim al frontierei de stat* – totalitatea regulilor de întreţinere şi trecere a frontierei de stat de către persoane, mijloace de transport, de trecere peste frontiera de stat a mărfurilor și a altor bunuri;

*regim al punctelor de trecere* – reguli de intrare, şedere şi ieşire de către persoane şi/sau de mijloace de transport, precum și activități economice și de altă natură în gări, porturi și aeroporturi;

*regim al zonei de frontieră* – reguli de intrare, şedere şi ieşire a persoanelor şi a mijloacelor de transport în fâșia de protecție a frontierei de stat, de evidenţă, întreţinere şi utilizare a mijloacelor plutitoare, de vânătoare, pescuit, păşunat, agrement și efectuare a operațiunilor aeriene cu aeronave fără pilot de stat, de desfăşurare a activităţilor economice şi de altă natură în zona de frontieră şi în spaţiul acvatic de frontieră, precum şi de soluţionare a incidentelor la frontieră;

*securitate frontalieră* –parte integrantă a securității naționale care se asigură prin intermediul managementului integrat al frontierei de stat, supravegherea și controlul trecerii frontierei de stat, precum și combaterea criminalității transfrontaliere;

*semn de frontieră –* construcție genistică constituită din unul sau mai multe elemente, pentru marcarea frontierei de stat în teren;

*sistem de control al frontierei* - totalitatea activităţilor de supraveghere a frontierei, de control la trecerea frontierei, schimb de informaţii, cooperare, analiză şi constatare a ameninţărilor şi riscurilor, de combatere a criminalităţii transfrontaliere;

*situație de maximă urgență* – situație (caz) la frontiera de stat, care necesită a fi rezolvată imediat, fără amânare;

*zonă de frontieră* – teritoriu cu lăţimea de 10 km de la frontiera de stat către interior, de-a lungul frontierei de stat.

**Capitolul II**

**TRASAREA ŞI MARCAREA FRONTIEREI DE STAT**

**Articolul 3.** Trasarea şi marcarea frontierei de stat

(1) Frontiera de stat se stabileşte în tratatele încheiate de Republica Moldova cu statele vecine în baza totalurilor activităţii comisiei mixte de demarcare a frontierei de stat şi se marchează în teren cu semne de frontieră clar vizibile. Tratatul privind trasarea şi marcarea frontierei de stat în teren se ratifică de către Parlament.

(2) Frontiera de stat se trasează:

1) pe uscat – pe liniile distinctive de relief;

2) pe sectoarele acvatice – pe linie dreaptă, frântă sau curbă, de la un semn de frontieră la altul, precum urmează:

a) pe sectoarele navigabile – pe mijlocul râului ori pe mijlocul braţului său, pe mijlocul şenalului navigabil principal sau pe talvegul râului;

b) pe sectoarele nenavigabile – de regulă, pe axa care uneşte punctele de ieşire a frontierei de stat la malurile bazinului de apă sau pe mijlocul pânzei de apă a bazinului.

(3) Frontiera de stat care trece pe apele de frontieră nu se modifică nici la schimbarea conturului malurilor lor sau a nivelului apei, nici la devierea albiei acestora într-o parte ori alta, dacă Republica Moldova şi statele vecine nu vor conveni altfel.

(4) Pe podurile, construcţiile hidrotehnice care trec peste apele de frontieră, frontiera de stat se trasează prin mijlocul acestor construcţii sau pe axa lor tehnologică, indiferent de trecerea frontierei de stat pe apă.

**Articolul 4.** Semnele de frontieră şi fâşia de protecţie a frontierei

(1) Forma, dimensiunile, coloritul semnelor de frontieră şi modul de instalare a acestora se stabilesc de către Guvern în baza documentelor de demarcare.

(2) Pentru stabilirea semnelor de frontieră se instituie culoarul de frontieră. Terenurile culoarului de frontieră fac parte din domeniul public al statului. Culoarul de frontieră şi lăţimea acestuia se convin prin tratate încheiate de către Republica Moldova cu statele vecine.

(3) Fâșia de protecţie a frontierei de stat se stabileşte de la frontiera de stat în interior şi are o lăţime de 15 metri. În apele de frontieră sau în locurile din imediata apropiere a acestora, în zonele forestiere, precum şi acolo unde terenurile sunt mlăştinoase sau supuse erodărilor şi alunecărilor de teren, fâşia de protecţie a frontierei de stat poate fi stabilită de o lăţime mai mare. Fâşia de protecţie a frontierei de stat este proprietate a statului şi se acordă în folosinţă Poliţiei de Frontieră, pe un termen nelimitat, în conformitate cu cadrul normativ. Fâşia de protecţie a frontierei de stat se determină şi se marchează de către Poliţia de Frontieră. Pe fâşia de protecţie a frontierei de stat, Poliţia de Frontieră are dreptul să instaleze mijloace tehnice de supraveghere a frontierei.

(4) În fâșia de protecţie a frontierei de stat se interzice instalarea și exploatarea mijloacelor tehnice și a construcțiilor neprevăzute pentru asigurarea sistemului de control al frontierei, cu excepția instalațiilor și construcțiilor pentru aprovizionare cu apă, precum și a celor prevăzute de tratatele internaționale.

**Capitolul III**

**SISTEMUL DE CONTROL AL FRONTIEREI**

**Articolul 5.** Noţiunea sistemului de control al frontierei

(1) Sistemul de controlul al frontierei asigură, securitatea frontalieră pe întreg teritoriu Republicii Moldova, menţinerea ordinii de drept la frontiera de stat, menținerea regimului frontierei de stat, regimului zonei de frontieră şi regimului punctelor de trecere pentru a efectua controlul documentelor persoanelor, controlul mijloacelor de transport, al mărfurilor şi altor bunuri, precum şi pentru a asigura inviolabilitatea frontierei de stat şi a infrastructurii acesteia.

(2) Controlul frontierei de stat pe uscat și pe apele de frontieră este efectuat, în limitele stabilite de prevederile prezentei legi și altor acte normative, de către Poliția de Frontieră, Serviciul Vamal, alte instituții competente cu asigurarea realizării conceptului de management integrat al frontierei de stat.

(3) Regulile suplimentare privind controlul frontierei se stabilesc prin Regulament aprobat de Guvern în conformitate cu prezenta lege şi cu alte acte normative. Regulile specifice privind controlul frontierei se stabilesc de Poliția de Frontieră.

(4) La executarea atribuţiilor de control al frontierei, în caz de necesitate, poliţiştii de frontieră au dreptul să aplice forţa fizică, mijloacele speciale şi arma de foc din dotare în conformitate cu cadrul normativ.

(5) În scop de asigurare a securităţii statului şi a ordinii publice, poliţistul de frontieră poate transmite organelor de drept și altor autorități publice datele cu caracter personal referitoare la pasageri şi altă informaţie pentru prelucrarea acesteia, respectându-se cadrul normativ.

(6) Poliţia de Frontieră colectează date cu privire la persoanele şi mijloacele de transport, care intenționează să traverseze frontiera de stat, sau care sunt supuse controlului la trecerea frontierei, care se stochează direct în sistemele de evidență şi sunt păstrate în conformitate cu cadrul normativ.

(7) În temeiul tratatelor internaţionale la care Republica Moldova este parte, activităţile din cadrul sistemului de control al frontierei, menţionate la alin.(1), pot fi efectuate, sub controlul autorităţilor Republicii Moldova, de către reprezentanţii agenţiilor specializate străine şi internaţionale în limitele prevăzute de aceste tratate, cu respectarea cadrului normativ al Republicii Moldova.

(8) Poliția de Frontieră perfectează permise/autorizații/avize, care nu sunt acte permisive în sensul art. 4 alin. (6) din Legea nr. 160/2011 privind reglementarea prin autorizare a activității de întreprinzător, inclusiv în format electronic și pe suport de hârtie. Modul de perfectare a permiselor/autorizațiilor/avizelor este stabilit de Guvern.

(9) În baza Acordurilor internaționale, planurilor de cooperare, planurilor de desfășurare a operațiunilor comune care derivă din acestea, Poliția de Frontieră desfășoară activități pentru asigurarea securității frontaliere.

**Articolul 6.** Supravegherea frontierei de stat

(1) Supravegherea frontierei de stat reprezintă activitatea realizată de către Poliția de Frontieră care presupune monitorizarea, inclusiv prin mijloace tehnice, a segmentelor de frontieră terestru, acvatic și a spațiului aerian dintre punctele de trecere a frontierei de stat, și după caz, în punctele de trecere în afara programului de lucru, în scop de prevenire, depistare, cercetare şi constatare a acţiunilor ilegale, de combatere a migrației ilegale și criminalităţii transfrontaliere.

Supravegherea frontierei de stat reprezintă un complex de activități de serviciu specifice, planificate și coordonate între ele în timp şi spaţiu, conform unui scop, cu utilizarea forțelor și mijloacelor.

(2) În scop de realizare a supravegherii frontierei sunt folosite unitățile fixe şi mobile, care îşi îndeplinesc atribuţiile prin patrulare sau prin prezenţa în locuri cu risc sporit. Efectivul și metodele de activitate sunt adaptate riscurilor şi ameninţărilor existente sau susceptibile.

(3) Supravegherea frontierei este efectuată de o manieră care să prevină şi să descurajeze activitatea ilegală la frontiera de stat, inclusiv eludarea, sustragerea de la controlul la trecerea frontierei.

(4) În baza tratatelor internaţionale poate fi autorizată patrularea comună a frontierei de stat de către subdiviziunile naţionale de control al frontierei şi de cele ale statelor vecine.

(5) Imaginile foto și secvențele video acumulate prin intermediul aeronavelor fără pilot de stat, mijloacele tehnice fixe și mobile, dispozitivele de înregistrare foto/video și alte mijloace din dotarea Poliției de Frontieră pot fi utilizate în vederea realizării scopului prevăzut la alin. (3), precum și pentru constatarea faptelor infracționale și contravenționale.

(6) Alte reguli specifice privind utilizarea aeronavelor fără pilot de stat sunt stabilite prin Regulament aprobat de Guvern, precum și prin act administrativ normativ emis de Inspectoratul General al Poliției de Frontieră.

**Articolul 7.** Controlul la trecerea frontierei

1. Controlul la trecerea frontierei este parte componentă a sistemului de control al frontierei și reprezintă un complex de măsuri efectuate de către Poliţia de Frontieră – pentru a autoriza trecerea frontierei de stat de persoane şi mijloace de transport, de către Serviciul Vamal – pentru a autoriza trecerea peste frontiera de stat a mărfurilor şi a altor bunuri şi de către alte organe de control stabilite de lege.
2. Poliția de Frontieră și Serviciul Vamal pot delega reciproc unele competențe instituționale în punctele de trecere a frontierei de stat, în modul stabilit de Guvern.

(3) În scop de combatere a migraţiei ilegale, criminalităţii organizate, contrabandei, terorismului şi al altor infracţiuni, poliţiştii de frontieră au dreptul să efectueze controlul de sine stătător sau în comun cu organele vamale, în limitele competenţelor stabilite de cadrul normativ.

(4) În timpul desfăşurării controlului la trecerea frontierei se pot utiliza mijloace tehnice şi dispozitive necesare. În punctele de trecere, în zona de frontieră şi în alte sectoare de-a lungul frontierei de stat se pot instala aparate de înregistrare audio, video, fotografice şi alte mijloace de înregistrare. Informaţia obţinută cu ajutorul dispozitivelor tehnice şi electronice poate fi folosită numai în scop de serviciu.

**Articolul 8.** Paza frontierei de stat

(1) În caz de agresiune armată împotriva Republicii Moldova, Forţele Armate efectuează paza frontierei de stat în conformitate cu prevederile legislaţiei cu privire la apărarea naţională.

(2) La declararea stării de asediu sau de război, Ministerul Afacerilor Interne în conformitate cu atribuţiile ce îi revin și în modul stabilit de Consiliul Suprem de Apărare, coordonează cu Statul Major General al Forţelor Armate acțiunile care urmează a fi întreprinse la frontiera de stat.

(3) Paza frontierei de stat în spaţiul aerian se efectuează de către structurile și forțele din subordinea Marelui Stat Major al Armatei Naționale, în conformitate cu cadrul normativ, şi constă în supravegherea spaţiului aerian, pe timp de pace şi în situaţii de criză, în scop de depistare a încălcărilor frontierei de stat în spaţiul aerian şi de reprimare a acestora.

(4) Colaborarea Inspectoratului General al Poliției de Frontieră cu Marele Stat Major al Armatei Naționale cuprinde schimbul reciproc de informaţii privind zborurile tuturor aeronavelor, inclusiv fără pilot, la altitudini joase, precum şi zborurile planificate în zona de frontieră.

(5) Efectuând paza frontierei de stat, structurile din subordinea Marelui Stat Major al Armatei Naționale aplică, în modul stabilit de lege, armele şi tehnica de luptă asupra aeronavelor care utilizează neautorizat spaţiul aerian al Republicii Moldova.

**Articolul 9.** Prelucrarea datelor cu caracter personal

(1) Poliția de Frontieră și Serviciul Vamal dispun de dreptul de colectare, prelucrare şi păstrare a datelor cu caracter personal.

(2) Datele colectate potrivit alin.(1) se păstrează în conformitate cu Legea nr. 133/2011 privind protecția datelor cu caracter personal.

(3) Autorităţile administraţiei publice care prelucrează date cu caracter personal în procesul controlului la trecerea frontierei iau, în conformitate cu cadrul normativ, măsurile organizatorice şi tehnice necesare pentru protecţia datelor cu caracter personal împotriva distrugerii, modificării, blocării, copierii, răspândirii, precum şi a altor acțiuni ilicite.

(4) Poliţia de Frontieră și Serviciul Vamal asigură subiecţilor de date cu caracter personal, realizarea drepturilor pe care le deţin în calitate de subiecţi ai datelor cu caracter personal.

**Capitolul IV**

**DREPTURI FUNDAMENTALE LA FRONTIERĂ**

**Articolul 10**. Dispoziții generale

(1) Autoritățile publice prevăzute de prezenta lege, în îndeplinirea sarcinilor care le revin, conform cadrului normativ, garantează protecția drepturilor fundamentale la frontieră, în conformitate cu dreptul relevant al Uniunii Europene, în special cu Carta și cu dreptul internațional relevant, inclusiv cu Convenția din 1951 privind statutul refugiaților, Protocolul din 1967 la acesta, Convenția cu privire la drepturile copilului.

(2) Mecanismul de monitorizare a respectării drepturilor fundamentale la frontiera de stat sunt stabilite de Guvern.

**Articolul 11**. Interzicerea discriminării

(1) În cadrul controlului la trecerea frontierei persoanelor li se asigură respectarea demnității umane, iar orice discriminare pe bază de gen, rasă, culoare, origine etnică sau socială, caracteristici genetice, limbă, religie sau convingeri, opinie politică sau orice alt criteriu este interzisă.

(2) Excluderea sau includerea unor forme și metode de control la trecerea frontierei de stat în privința persoanelor, nu constituie discriminare.

**Articolul 12**. Drepturile minorilor și altor persoane vulnerabile

(1) Autoritățile publice prevăzute de prezenta lege, în exercitarea atribuțiilor ce le revin, asigură respectarea nevoilor speciale ale copiilor, ale minorilor neînsoțiți, ale persoanelor cu dizabilități, ale victimelor traficului de persoane, ale persoanelor care solicită protecție internațională și ale altor persoane aflate într-o situație vulnerabilă.

(2) Minorilor care necesită acordarea protecției internaționale la frontiera de stat, autoritățile competente, în colaborare cu Poliția de Frontieră asigură respectarea principiului interesului superior al copilului.

(3) Mecanismul de asigurare a drepturilor copiilor este stabilit de Guvern.

**Articolul 13**. Respectarea drepturilor străinilor care nu întrunesc condițiile de intrare în Republica Moldova

(1) În caz de urgență cauzat de aflux masiv de migranți, care poate genera sau generează amenințări la adresa ordinii publice sau a securității naționale, la decizia Poliției de Frontieră, pot fi dispuse măsuri suplimentare de control al frontierei de stat.

(2) Străinilor cărora nu li se autorizează intrarea pe teritoriul Republicii Moldova li se garantează drepturile fundamentale prevăzute de prezentul capitol, iar nepermiterea intrării în condițiile cadrului normativ nu constituie încălcarea dreptului la libertatea de circulație, prevăzut de Convenția europeană a drepturilor omului.

**Articolul 14.** Respectarea proporționalității și necesității la utilizarea forței.

În cadrul controlului frontierei de stat și al activităților de combatere a migrației ilegale și a criminalității transfrontaliere, precum și în aplicarea măsurilor de constrângere sub formă de reținere, cu sau fără aplicarea forței fizice, a mijloacelor speciale sau a armelor de foc, Poliția de Frontieră asigură respectarea principiului proporționalității și necesității.

**Articolul 15**. Dreptul la informare

(1) La prelucrarea amprentelor străinilor, solicitanți a unei forme de protecție internațională, precum și reținuți la frontieră conform cadrului normativ, Poliția de Frontieră asigură, la solicitarea acestora, informarea cu privire la drepturile de a cunoaște despre scopul prelucrării datelor biometrice, precum și dreptul de acces, la rectificare și ștergere și la o bună administrare a acestora.

(2) Drepturile aferente prelucrării datelor cu caracter personal sunt prevăzute de cadrul normativ privind datele cu caracter personal.

(3) În cazul reținerii persoanelor la frontiera de stat, acestora li se asigură informarea privind drepturile prevăzute de cadrul normativ.

(4) Procedura de informare stipulată la alin. (1) se realizează într-o limbă de circulație internațională. În cazul subiecților prevăzuți la alin. (1) cu dizabilități procedura de informare de realizează în forma de comunicare corespunzătoare.

(5) Procedurile de respectare a drepturilor menționate la alin. (1) sunt stabilite de Guvern.

**Articolul 16.** Responsabilitățile autorităților publice pentru asigurarea drepturilor fundamentale la frontiera de stat

(1) Autoritățile publice responsabile pentru dispunerea reținerii la frontiera de stat sunt obligate să asigure luarea în custodie în scopul respectării drepturilor persoanelor în termenii prevăzuți de cadrul normativ.

(2) Autoritățile publice responsabile pentru asigurarea protecției minorilor și altor persoane vulnerabile vor asigura, la sesizarea Poliției de Frontieră, asistența necesară, interpret și alți specialiști necesari, iar la necesitate preluarea acestora în custodie pentru asigurarea drepturilor minorilor și altor persoane vulnerabile, în conformitate cu cadrul normativ.

**Capitolul V.**

**REGIMUL FRONTIEREI DE STAT**

**Secţiunea 1**

**Regimul frontierei de stat**

**Articolul 17.** Dispoziții generale

(1) Regimul frontierei de stat este format dintr-un ansamblu de reguli şi măsuri prevăzute de prezenta lege şi stabilite în conformitate cu prevederile prezentei legi, altor acte normative, precum şi din norme şi principii de drept internațional referitoare la:

a) întreținerea frontierei de stat;

b) trecerea peste frontiera de stat a persoanelor, mijloacelor de transport, a mărfurilor şi a altor bunuri; decolarea şi aterizarea aeronavelor; intrarea, aflarea şi ieşirea navelor şi a altor mijloace plutitoare în apele de frontieră;

c) desfăşurarea activităţilor economice şi de altă natură la frontiera de stat;

d) soluționarea incidentelor de frontieră.

(2) În porturile deschise traficului internaţional, suprafaţa acestora cu platforme, imobile şi instalaţii aferente reprezintă zona supusă regimului punctului de trecere.

(3) În aeroporturile deschise traficului internaţional, suprafaţa acestora cu platforme, imobile şi instalaţii aferente reprezintă zona supusă regimului punctului de trecere.

(4) Regulile de construcţie, exploatare şi reparaţie a căilor de comunicaţie, inclusiv a celor electronice, a construcţiilor hidrotehnice, care traversează frontiera de stat pe uscat sau pe apele de frontieră se stabilesc de Guvern, respectându-se tratatele încheiate de Republica Moldova cu statele vecine.

(5) Regimul frontierei de stat poate restricţiona activităţile care împiedică supravegherea frontierei sau tulbură ordinea şi securitatea la frontiera de stat, cum ar fi utilizarea armelor de foc şi a substanţelor explozibile, lucrările în imediata apropiere a frontierei de stat, vânătoarea şi pescuitul, păşunatul, iluminarea şi focul deschis. Drepturile, obligaţiile şi restricţiile regimului frontierei de stat neprevăzute de prezenta lege sau de tratatele internaţionale se stabilesc de Guvern.

(6) Nu constituie încălcări ale regimului frontierei de stat trecerea forţată a frontierei de stat de către persoane şi mijloace de transport pe uscat, intrarea neintenţionată în apele de frontieră a navelor şi a altor mijloace plutitoare, zborul forţat în spaţiul aerian al Republicii Moldova al aeronavelor şi al altor aparate de zbor, efectuate în următoarele cazuri: accident, avarie, calamitate naturală, navigaţie în condiţii de gheaţă, necesitate de transportare a persoanelor salvate, acordarea de ajutor medical de urgenţă unor membri ai echipajului sau pasagerilor, precum şi în alte cazuri excepționale.

(7) În cazul apariţiei pericolului de răspândire a unor boli infecţioase deosebit de periculoase pe teritoriul Republicii Moldova sau pe teritoriul altui stat, a altui eveniment care poate pune în pericol viaţa sau sănătatea populaţiei, prin decizia conducătorilor Poliţiei de Frontieră, ai Serviciului Vamal, precum şi ai altor organe de control stabilite de lege, după caz – a administraţiei porturilor şi aeroporturilor, traficul peste frontiera de stat poate fi limitat temporar sau suspendat. Autorităţile menţionate pot institui regim de carantină pentru persoane, animale, material semincer şi săditor, precum şi pentru alte produse. Autorităţile menţionate informează urgent toate punctele de trecere, organele interesate şi statele vecine despre situaţia excepţională creată și despre măsurile luate.

**Articolul 18.** Întreținerea frontierei de stat

(1) Regulile de întreţinere a frontierei de stat se convin în tratatele încheiate de Republica Moldova cu statele vecine. În acestea sunt specificate măsurile necesare pentru întreţinerea corespunzătoare a semnelor de frontieră, de verificare a lor, de întreţinere a culoarului de frontieră, de verificare, în comun cu statul vecin, a traseului frontierei de stat. Documentele cu rezultatele verificărilor în comun ale traseului frontierei de stat, care nu prevăd modificarea acesteia, se aprobă de Guvern.

(2) Poliţia de Frontieră asigură curăţarea de vegetaţie a culoarului de frontieră şi a fâșiei de protecţie a frontierei de stat, la necesitate cu antrenarea autorităților administrației publice locale.

(3) Poliția de Frontieră asigură întreţinerea şi reparaţia semnelor de frontieră, înlocuirea acestora, conform prevederilor tratatelor încheiate de către Republica Moldova cu statele vecine.

**Secţiunea a 2-a**

**Trecerea frontierei de stat de către persoane,**

**mijloace de transport, trecerea peste frontiera**

**de stat a mărfurilor şi a altor bunuri**

**Articolul 19.** Dispoziții generale

(1) Persoanele şi mijloacele de transport care intră sau ies în/din Republica Moldova pot trece frontiera de stat, iar mărfurile şi alte bunuri care urmează să fie introduse sau scoase din Republica Moldova pot fi transportate peste frontiera de stat doar prin punctele de trecere în timpul programului de lucru.

(2) Procedura stabilită la alin. (1) nu se aplică aeronavelor care traversează spaţiul aerian al Republicii Moldova fără escală.

(3) Prin derogare de la prevederile alin. (1), de către Poliţia de Frontieră și Serviciul Vamal pot fi permise excepţii de la obligaţia de a trece frontiera de stat doar prin punctele de trecere în baza tratatelor internaţionale la care Republica Moldova este parte, precum şi în cazurile prevăzute de prezenta lege sau de alte acte normative;

a) în cazul navigației de agrement;

b) în cazul marinarilor care coboară pe ţărm în zona portului în care sunt ancorate navele lor sau în localitățile adiacente;

c) pentru persoane sau grupuri de persoane, în cazul în care există o necesitate de natură deosebită şi care sunt în posesia documentelor de trecere a frontierei de stat şi nu există nici un conflict de interese legate de securitatea statului și de ordinea publică;

d) pentru persoane şi grupuri de persoane, în situații excepționale.

(4) În baza tratatelor încheiate de Republica Moldova cu statele vecine, frontiera de stat poate fi trecută prin punctele de trecere de mic trafic la frontieră, precum şi prin punctele de trecere a frontierei în care se efectuează controlul în comun pe teritoriul unuia dintre state.

**Articolul 20.** Particularităţile de trecere a frontierei de stat

(1) Navele şi alte mijloace plutitoare ale Republicii Moldova şi ale altor state navighează şi trec frontiera de stat pe apele de frontieră în conformitate cu tratatele internaţionale la care Republica Moldova este parte.

(2) Toate aeronavele care execută zboruri internaționale spre și de pe teritoriul Republicii Moldova trebuie să decoleze și să aterizeze pe un aeroport internațional.

(3) Încărcarea şi descărcarea mărfurilor şi a altor bunuri şi îmbarcarea şi debarcarea persoanelor în/din trenuri, nave sau aeronave pe sectorul aflat între punctul de trecere şi frontiera de stat sunt interzise. Această interdicţie nu se aplică pentru salvarea vieţilor umane și în situațiile excepționale.

(4) Căpitanul navei, comandantul aeronavei, cetăţenii, în caz de trecere forţată a frontierei de stat, sunt obligaţi să comunice imediat despre aceasta la cea mai apropiată subdiviziune a Poliţiei de Frontieră şi să acționeze conform indicațiilor.

**Articolul 21.** Condiţiile de trecere a frontierei de stat

(1) Autorizarea trecerii frontierei de stat constă în recunoaşterea legalităţii privind trecerea frontierei de stat de către persoane, mijloace de transport, trecerea peste frontiera de stat a mărfurilor și a altor bunuri.

(2) Temei pentru autorizarea trecerii frontierei de stat de către persoane și mijloace de transport, servesc actele de călătorie și documentele mijloacelor de transport valabile, stabilite de cadrul normativ.

(3) Pot fi permise excepţii de la prevederile alin. (1) în baza tratatelor internaţionale la care Republica Moldova este parte. În tratatele încheiate cu statele vecine poate fi stabilită o modalitate simplificată de trecere a frontierei de stat de către cetăţenii Republicii Moldova şi de către cetățenii statelor vecine.

(4) Autorizarea trecerii frontierei de stat de către persoane, mijloace de transport, trecerii peste frontiera de stat a mărfurilor şi a altor bunuri prevede efectuarea controlului la trecerea frontierei, a controlului vamal şi a altor tipuri de controale instituite de lege.

(5) Autorizarea trecerii frontierei de stat, a militarilor în scopul participării la activități militare comune, stabilite prin Tratate internaționale se va efectua în baza buletinelor de identitate, legitimațiilor de serviciu și ordinelor de deplasare colective a contingentelor militare, în modul stabilit de Inspectoratul General al Poliției de Frontieră și Serviciul Vamal.

(6) În caz de apariţie a situaţiilor excepţionale, formaţiunile de salvare şi de recuperare ale altor state trec frontiera de stat, pentru a localiza şi lichida aceste situaţii, în condiţiile stabilite de Guvern şi de tratatele internaţionale la care Republica Moldova este parte.

(7) La trecerea frontierei, controlul trenurilor, garniturilor de tren şi al aeronavelor se efectuează în locuri special amenajate, iar al navelor se efectuează în porturi.

**Articolul 22.** Circulația armelor și munițiilor

(1) Introducerea pe şi scoaterea de pe teritoriul Republicii Moldova a armelor şi muniţiilor de către persoane fizice sau juridice sunt admise numai în baza unui permis sau autorizaţii speciale eliberate în conformitate cu cadrul normativ.

(2) Însoţitorii delegaţiilor străine, la nivelul şefilor de stat sau de Guvern, ai altor persoane străine cu funcții de demnitate publică care beneficiază de protecţie, precum şi reprezentanţii agenţiilor specializate străine şi internaţionale, menţionaţi la art. 5 alin. (8), pot introduce, purta şi folosi pe teritoriul Republicii Moldova arme de apărare şi pază în conformitate cu legislaţia privind regimul armelor şi munițiilor cu destinație civilă.

(3) Autorizarea trecerii frontierei de stat de către unităţile şi subunităţile militare ale Republicii Moldova sau ale altui stat, precum şi a armelor, muniţiilor, tehnicii de luptă şi a încărcăturilor militare, se efectuează în temeiul tratatelor internaţionale la care Republica Moldova este parte şi Legii nr. 448/2003 cu privire la statutul forței militare străine în Republica Moldova.

**Articolul 23.** Refuzul intrării străinilor care nu întrunesc condițiile de intrare în Republica Moldova

(1) Poliția de Frontieră refuză intrarea străinilor care nu întrunesc condițiile de intrare, în următoarele cazuri:

a) nu dețin nici un document de călătorie valabil;

b) deţin un document de călătorie fals (falsificat/modificat);

c) nu deţin o viză valabilă, atunci când aceasta este necesară, un permis de şedere sau o viză de lungă şedere valabilă;

d) se află în posesia unor vize sau a unor permise de şedere false (falsificate/modificate);

e) nu deţin o documentaţie corespunzătoare care să justifice scopul şi condiţiile şederii;

f) au beneficiat deja de dreptul de şedere de 90 de zile în orice perioadă de 180 de zile, dacă tratatele internaționale nu stabilesc altfel;

g) nu dispun de mijloace suficiente de subzistenţă corespunzătoare perioadei şi condiţiilor de şedere sau de mijloace pentru întoarcerea în ţara de origine sau pentru tranzit;

h) sunt persoane care fac obiectul unei alerte emise în bazele de date naţionale în scopul refuzării intrării;

i) sunt consideraţi a fi o ameninţare la adresa ordinii publice, securităţii naționale, sănătăţii publice sau relaţiilor internaţionale a Republicii Moldova;

î) nu prezintă garanții că li se va permite intrarea pe teritoriul statului de destinaţie sau că vor părăsi teritoriul Republicii Moldova, în cazul străinilor aflaţi în tranzit;

j) au prezentat informații false la perfectarea documentelor de intrare în Republica Moldova;

k) au încălcat regimul frontierei de stat şi regimul punctului de trecere a frontierei de stat;

l) au săvârșit infracțiuni în perioada unor alte şederi în Republica Moldova ori în străinătate împotriva statului sau a unui cetăţean al Republicii Moldova şi au antecedente penale nestinse;

m) au încălcat anterior, în mod nejustificat, scopul declarat la obţinerea vizei sau la intrarea pe teritoriul Republicii Moldova;

n) în privința cărora a fost instituit un consemn nominal de nepermitere a intrării în Republica Moldova;

o) au interdicție de intrare în Republica Moldova;

p) şi-au epuizat durata de aflare sau de şedere pe teritoriul Republicii Moldova acordată prin lege.

(2) În cazurile stabilite la alin. (1) polițistul de frontieră emite decizia privind refuzul intrării care se pune în aplicare imediat.

**Articolul 24.** Autorizarea intrării străinilor care nu întrunesc condițiile de intrare în Republica Moldova

Prin derogare de la art. 23, Poliția de Frontieră autorizează intrarea străinilor în temeiul unor obligaţii internaţionale sau în cazurile existenței unui interes naţional stabilit de Parlament sau Guvern.

**Articolul 25.** Condiţii specifice de control al străinilor

(1) În condițiile art. 23, poliţiştii de frontieră au dreptul să solicite justificarea scopului intrării străinilor în Republica Moldova, care sunt obligaţi să prezinte, informații și documente care confirmă scopul intrării:

a) pentru călătorii de afaceri:

1) o invitaţie din partea unei întreprinderi, organizaţii sau a unei instituții;

2) documente ce confirmă un interes economic (de exemplu: procură, contract de muncă, bilete sau invitaţii de participare la expoziții);

b) pentru călătorii în scop de studiu sau alte tipuri de instruire:

1) un document ce atestă înscrierea la o instituţie de învățământ sau la alte forme de instruire;

2) carnet de student sau certificat privind frecventarea cursului;

c) pentru călătorii turistice sau motive personale:

1) document justificativ privind cazarea la hotel, invitaţia din partea gazdei în care se va consemna adresa cazării invitatului;

2) confirmarea privind rezervarea locului pentru o călătorie organizată sau orice alt document corespunzător indicând planurile călătoriei ce va fi întreprinsă;

3) biletul de întoarcere sau de circuit;

d) pentru călătoriile întreprinse în scopuri politice, ştiinţifice, culturale, sportive, cu ocazia unor evenimente religioase sau în alte scopuri: invitaţii, bilete de intrare, programe în care să fie înscris, acolo unde este posibil, numele organizaţiei-gazdă şi durata vizitei sau orice alt document corespunzător care să indice scopul vizitei;

e) pentru călătoria în scopul îmbarcării la bordul navei, debarcării şi repatrierii membrului de echipaj – actul de identitate al personalului navigant.

(2) Pe perioada valabilității deciziei privind refuzul intrării pe teritoriul Republicii Moldova nu pot fi reluate procedurile de control la frontieră în scopul autorizării intrării în țară a străinului.

**Articolul 26.** Efectuarea controlului la trecerea frontierei de stat

1. Controlul la trecerea frontierei se efectuează de către poliţiştii de frontieră în comun cu funcționarii vamali, conform competențelor atribuite.
2. Controlul la trecerea frontierei de stat este efectuat cu respectarea drepturilor fundamentale.

(3) Controlul la trecerea frontierei este efectuat înainte de trecerea frontierei de stat sau imediat după traversarea acesteia. Pentru direcţia de ieşire din ţară, controlul la trecere se efectuează până la traversarea frontierei de stat, iar pentru direcţia de intrare în ţară, controlul la trecerea frontierei se efectuează până la traversarea frontierei de stat sau imediat după traversarea acesteia. Controlul la trecerea frontierei poate fi efectuat în alt mod, în conformitate cu prevederile tratatelor încheiate de Republica Moldova cu țările vecine.

(4) În temeiul tratatelor internaţionale la care Republica Moldova este parte, Guvernul poate stabili proceduri simplificate pentru trecerea frontierei de stat anumitor categorii de persoane.

(5) La identificarea persoanei şi a transportului se utilizează sistemele informaționale naționale și internaționale.

**Articolul 27.** Controlul în prima linie

(1) La efectuarea controlului la trecerea frontierei, toate persoanele şi mijloacele de transport trebuie să fie supuse unui control în prima linie pentru stabilirea identităţii acestora în baza prezentării actelor de călătorie. Controalele în prima linie presupun verificarea, rapidă şi imediată, prin folosirea mijloacelor tehnice corespunzătoare şi prin consultarea, în bazele de date relevante, a informaţiilor cu privire la documentele furate, deţinute fără drept, pierdute sau anulate, a valabilităţii actelor de călătorie care îl autorizează pe posesorul legitim să traverseze frontiera de stat şi a prezenţei semnelor de falsificare sau contrafacere.

(2) Controlul în prima linie stabilit la alin. (1) constituie regula în cazul cetăţenilor Republicii Moldova şi al mijloacelor de transport pe care le conduc. Pe parcursul efectuării controalelor în prima linie, poliţiştii de frontieră pot consulta bazele de date naţionale pentru a se asigura că acele persoane nu reprezintă o ameninţare reală, prezentă şi suficient de serioasă la adresa securităţii naţionale, ordinii și sănătății publice.

(3) În caz de necesitate, pentru cetăţenii Republicii Moldova, controlul în prima linie va include şi controlul amănunţit, care constă în:

a) cercetarea completă a actelor de călătorie în scopul depistării unor semne de falsificare sau contrafacere, precum şi a altor documente aflate în posesia persoanelor;

b) examinarea ştampilelor de intrare şi ieşire, precum şi a altor menţiuni ale autorităţilor străine aplicate în actele de călătorie ale persoanei;

c) solicitarea informaţiei privind punctul de plecare şi de destinaţie, precum şi verificarea actelor însoţitoare care conferă dreptul de intrare sau de şedere într-un stat străin.

(4) Pentru străini, controlul amănunţit la intrare include verificarea îndeplinirii condiţiilor de intrare şi, la necesitate, a documentelor care autorizează şederea şi exercitarea activităţilor profesionale. Controlul amănunţit include examinarea detaliată care să acopere următoarele aspecte:

a) verificarea întrunirii condiţiile de intrare şi şedere pe teritoriul Republicii Moldova de către străin;

b) cercetarea completă a actelor de călătorie cu scop de depistare a unor semne de falsificare sau contrafacere;

c) examinarea ştampilelor de intrare şi ieşire aplicate pe actele de călătorie ale persoanei pentru a verifica dacă nu s-a depăşit termenul legal de şedere în Republica Moldova, în acest scop fiind consultat Sistemul informaţional integrat al Poliţiei de Frontieră, aprobat de Guvern;

d) verificarea punctului de plecare şi de destinaţie, a scopului intrării şi verificarea altor documente însoţitoare;

e) verificarea faptului dacă persoana, mijlocul de transport şi obiectele pe care le transportă nu prezintă pericol pentru securitatea statului sau pentru ordinea publică. Această verificare presupune consultarea directă a informaţiilor şi consemnelor la frontieră referitoare la persoane şi, în caz de necesitate, la obiecte, introduse în Sistemul informaţional integrat al Poliţiei de Frontieră şi în alte baze de date naţionale şi internaţionale, precum şi acţiunile care trebuie întreprinse, dacă este indicat, în urma unui consemn la frontieră.

(5) Pentru străini, controlul amănunţit la ieșire cuprinde următoarele aspecte:

a) verificarea faptului dacă persoana este în posesia unui act de călătorie valabil pentru trecerea frontierei de stat;

b) verificarea actelor de călătorie, inclusiv a vizei sau permisului legal de şedere, pentru depistarea unor semne de falsificare sau contrafacere;

c) verificarea faptului dacă persoana nu este considerată a fi o ameninţare la adresa securităţii statului şi a ordinii publice;

d) examinarea ştampilelor de intrare şi ieşire aplicate pe actele de călătorie ale persoanei la verificarea dacă nu a depăşit termenul legal de şedere în Republica Moldova, în acest scop fiind consultat Sistemul informaţional integrat al Poliţiei de Frontieră;

e) consultarea consemnelor la frontieră, instituite în sistemele informaţionale automatizate naţionale şi internaţionale.

**Articolul 28.** Controlul în linia a doua

(1) Persoanele supuse controlului în linia a doua sunt informate cu privire la scopul şi procedura de efectuare a unui asemenea control. Aceste informaţii sunt disponibile în limba română și cele de circulaţie internaţională şi cuprind, menţiunea că persoana poate solicita să i se comunice numele şi numărul de identificare a poliţistului de frontieră care efectuează acest control, denumirea punctului de trecere şi data la care a fost traversată frontiera de stat.

(2) La decizia poliţistului de frontieră sau la cererea persoanei, controlul în linia a doua se efectuează într-o încăpere separată.

**Articolul 29.** Controlul persoanelor fără documente și tranzitul persoanelor

(1) Persoanele care sosesc la punctul de trecere fără documente de identitate, se declară cetăţean al Republicii Moldova şi solicită intrarea în ţară li se autorizează trecerea frontierei de stat după identificarea acestora și stabilirea deținerii cetățeniei Republicii Moldova.

(2) Persoanelor aflate în tranzit nu li se efectuează controlul actelor de călătorie dacă nu părăsesc zona de tranzit a aeroportului, portului, cu excepția cazului în care evaluarea riscurilor de migrație ilegale sau securitatea internă justifică acest lucru.

**Articolul 30.**Ştampilarea documentelor de trecere a frontierei de stat

(1) Documentele valabile de trecere a frontierei de stat ale străinilor se ştampilează sistematic la intrarea şi la ieşirea în/din Republica Moldova. Ştampilele de intrare şi de ieșire se aplică pe:

a) documentele de trecere a frontierei de stat care conţin o viză valabilă şi care le permit străinilor să traverseze frontiera de stat;

b) documentele de trecere a frontierei de stat care permit străinilor, nesupuşi cerinţei de a fi în posesia unei vize, să traverseze frontiera de stat.

(2) Ştampilele nu se aplică pe:

a) documentele de trecere a frontierei de stat ale şefilor de stat şi ale persoanelor cu funcții de demnitate publică a căror sosire a fost anunţată oficial, anterior, prin intermediul canalelor diplomatice;

b) licenţele piloţilor sau pe legitimațiile de membru al echipajului al aeronavelor;

c) documentele de călătorie ale marinarilor şi pe documentele de călătorie ale pasagerilor incluşi în lista de pasageri ai navelor care urmează un anumit itinerar, potrivit unui program stabilit în prealabil, care cuprinde activităţi turistice în diverse porturi şi care, în principiu, nu îmbarcă şi nu debarcă pasageri în decursul călătoriei;

d) pașapoartele cetățenilor Republicii Moldova;

e) documentele de trecere a frontierei de stat pentru alte categorii de persoane stabilite de Guvern;

f) documentele de călătorie ordinare eliberate de structurile entității teritoriale nerecunoscute de Republica Moldova.

(3) În scop de protecţie a securităţii şi vieţii private, la cererea străinului, se poate renunţa la aplicarea ştampilei dacă aceasta i-ar crea dificultăţi. În acest caz, intrarea sau ieşirea se înregistrează pe un formular separat, unde se indică datele de identitate a persoanei şi numărul paşaportului. Formularul se înmânează străinului. Faptul de neaplicare a ştampilei se consemnează în Sistemul informaţional integrat al Poliției de Frontieră.

(4) Cetăţenii Republicii Moldova şi străinii pentru care ştampilarea actelor de călătorie nu este obligatorie pot cere poliţiştilor de frontieră ștampilarea acestora.

(5) Procedura de aplicare a ştampilei, modelul, condiţiile şi procedura de eliberare a formularului sunt stabilite de Poliția de Frontieră.

**Articolul 31.** Refuzul intrării şi ieșirii în/din Republica Moldova

(1) Persoanelor şi mijloacelor de transport care nu întrunesc condiţiile de intrare sau ieşire în/din Republica Moldova nu li se autorizează trecerea frontierei de stat.

(2) Refuzul intrării sau ieşirii se dispune în conformitate cu cadrul normativ de către poliţistul de frontieră, cu emiterea unei decizii motivate care se înmânează persoanei în privința căreia a fost emisă. Decizia motivată este întocmită de poliţistul de frontieră care a luat respectiva decizie pe un formular tipizat, aprobat de Poliţia de Frontieră. Poliţia de Frontieră ţine evidenţa persoanelor în privinţa cărora a fost emisă o decizie de refuz al intrării sau ieșirii în/din Republica Moldova.

(3) Decizia de refuz al intrării sau ieşirii în/din Republica Moldova poate fi contestată direct în instanţa de judecată în conformitate cu prevederile Codului administrativ, fără respectarea procedurii prealabile.

(4) Contestarea deciziei de refuz al intrării sau ieşirii în/din Republica Moldova nu suspendă executarea acesteia.

(5) Persoana căreia nu i-a fost autorizată trecerea frontierei de stat este obligată să părăsească imediat punctul de trecere.

**Articolul 32. Colectarea, transmiterea și compararea amprentelor digitale**

(1) Poliția de Frontieră asigură preluarea, fără întârziere, a amprentelor digitale ale tuturor degetelor fiecărui solicitant de protecție internațională cu vârsta de cel puțin 14 ani.

(2) Poliția de Frontieră asigură preluarea, în mod prompt a amprentelor digitale ale tuturor degetelor fiecărui străin cu vârsta de cel puțin 14 ani care a fost reținut pentru trecerea ilegală a frontierei de stat, venind dintr-o țară terță și dacă nu este subiectul returnării.

(3) Modul de preluare și prelucrare a datelor dactiloscopice se stabilește de Guvern.

**Secţiunea a 3-a**

**Situații la frontieră care necesită intervenții urgente**

**Articolul 33.** **Soluţionarea incidentelor de frontieră**

(1) Pentru asigurarea respectării regimului frontierei de stat şi pentru soluţionarea incidentelor de frontieră, din cadrul Poliţiei de Frontieră se desemnează reprezentanţi de frontieră. Regulamentul cu privire la activitatea reprezentanţilor de frontieră se aprobă de Guvern.

(2) Modul de soluţionare a incidentelor de frontieră este stabilit de tratatele încheiate de Republica Moldova cu statele vecine, de prezenta lege şi de alte acte normative.

(3) Problemele şi incidentele neaplanate de către reprezentanţii de frontieră se soluționează pe cale diplomatică.

(4) Reprezentanţii de frontieră pot fi incluşi în componenţa comisiilor interstatale a căror activitate este legată nemijlocit de frontiera de stat.

**Articolul 34. Autorizarea traversării frontierei de stat în situații de maximă urgență**

În situații de maximă urgență, provocate de anumite cazuri excepționale prin act administrativ normativ comun al Ministerului Afacerilor Interne și Ministerului Finanțelor se dispun condițiile de traversare a frontierei de stat, precum și alte măsuri de ordin logistic și de personal.

**Articolul 35. Trecerea frontierei în afara punctelor de trecere**

1. În perioada stării de urgență, declarate la nivel național în cazul unui aflux masiv de migranți, autorizarea trecerii persoanelor poate fi admisă în afara punctelor de trecere, prin înființarea unor locuri special amenajate. Utilizarea unor astfel de locuri poate fi combinată cu prevederile art. 50 din prezenta Lege.

(2) Decizia privind înființarea locurilor special amenajate prevăzute în alin. (1) este adoptată prin act administrativ normativ comun al Ministerului Afacerilor Interne și Ministerului Finanțelor.

**Secţiunea a 4-a**

**Desfăşurarea activităţilor economice**

**şi de altă natură la frontiera de stat**

**Articolul 36.** Desfăşurarea activităţilor economice şi de altă natură la frontiera de stat

1. Desfăşurarea activităţilor economice şi de altă natură la frontiera de stat, neinterzise de cadrul normativ național și internațional, inclusiv folosirea apelor de frontieră, nu trebuie:

a) să dăuneze mediului, apelor, sănătăţii populaţiei, securităţii Republicii Moldova şi a altor state sau să genereze riscul producerii acestora;

b) să împiedice întreţinerea şi supravegherea frontierei.

(2) Activităţile menţionate la alin. (1) se efectuează cu acordul Poliţiei de Frontieră, în conformitate cu tratatele internaţionale la care Republica Moldova este parte, cu cadrul normativ național şi cu regulile de trecere a frontierei de stat. Pentru obținerea acordului, în funcție de caracterul activităților, Poliția de Frontieră va solicita prezentarea avizelor autorităților publice competente, iar în cazurile în care activitățile implică traversarea frontierei de stat, și a informațiilor despre locul, data și timpul de trecere a frontierei şi desfăşurarea activităţilor, precum și numărul şi datele de identificare ale participanţilor, mijloacele de transport, mecanismele şi instrumentele de producţie, precum și alte informații necesare asigurării securității frontaliere.

(3) Întreţinerea în stare corespunzătoare a apelor de frontieră şi luarea măsurilor necesare pentru prevenirea distrugerii intenţionate a malurilor acestora se realizează conform cadrului normativ național și a prevederilor tratatelor încheiate de către Republica Moldova cu statele vecine.

(4) Pe malurile apelor de frontieră se interzice descărcarea, aprovizionarea, manipularea și depozitarea mărfurilor, cu excepția Porturilor.

(5) Pe apele de frontieră navigabile, navele au dreptul să navigheze fără restricţii pe şenalul navigabil principal, indiferent de traseul frontierei de stat pe acesta. Altor mijloace de navigaţie li se permite să navigheze pe apele de frontieră numai până la frontiera de stat şi numai pe timp de zi. Pe timp de noapte şi în condiţii de vizibilitate redusă, acestea trebuie să fie acostate la malul propriu. Navigaţia în apele de frontieră a navelor militare se efectuează în baza principiilor unanim admise în practica internaţională și cadrul normativ național.

(6) Toate mijloacele de navigaţie care navighează în apele de frontieră trebuie să dispună: navele – de pavilioane, de denumire sau de numere de înregistrare ale acestora; ambarcaţiunile – de pavilioane sau de simboluri ale drapelelor de stat la pupă sau la proră şi de numere de înregistrare ale acestora. Denumirile şi numerele trebuie să fie clar vizibile de pe ambele maluri. Pe timp de noapte, navele trebuie să-şi semnalizeze prezenţa cu lumini de navigație.

(7) Regulile de exploatare şi întreţinere a podurilor, căilor ferate și a drumurilor, a liniilor de comunicații electronice, apelor care intersectează frontiera de stat ori au axă comună cu aceasta sunt stabilite prin tratate încheiate de Republica Moldova cu statele vecine.

**Articolul 37.** Reguli specifice cu privire la pescuit, vânătoare, silvicultură, exploatarea subsolului și la protecția mediului

(1) Pescuitul în apele de frontieră este permis până la frontiera de stat, în conformitate cu cadrul normativ.

(2) Vânătoarea la frontiera de stat, pe culoarul de frontieră şi în fâșia de protecţie a frontierei de stat este interzisă. Tragerea cu arma şi urmărirea animalelor peste frontiera de stat sunt interzise.

(3) Recoltarea produselor lemnoase în apropierea zonei de frontieră cât și în fâșia de protecție a acesteia se permite în conformitate cu cadrul normativ. Responsabilitatea asupra înlăturării vegetației forestiere afectate de fenomene naturale revine gestionarilor de terenuri, iar înlăturarea celei căzute peste frontiera de stat îi revine Poliției de Frontieră.

(4) Lucrările de prospectare şi exploatare a subsolului sunt interzise în fâșia de protecție, cu excepţia lucrărilor de menţinere a şenalului navigabil, conform cadrului normativ național și internațional.

**Capitolul V**

**REGIMUL ZONEI DE FRONTIERĂ**

**Articolul 38.** Dispoziţii generale

(1) Regimul zonei de frontieră se instituie în zona de frontieră în scopul asigurării securității frontaliere și menţinerii ordinii de drept.

(2) Regimul zonei de frontieră include regulile de:

a) intrare, şedere şi ieşire a persoanelor și mijloacelor de transport;

b) evidenţă, întreţinere şi utilizare a mijloacelor plutitoare;

c) vânătoare, pescuit, silvicultură, pășunat, agrement și efectuare a operațiunilor aeriene cu aeronave fără pilot de stat;

d) desfăşurare a activităţilor economice şi de altă natură în zona de frontieră şi în apele de frontieră.

(3) Regulile specifice ale regimului zonei de frontieră se aprobă de Guvern în condițiile prezentei legi.

(4) Zona de frontieră se marchează prin indicatoare de informare.

(5) În zona de frontieră, poliţiştii de frontieră se pot deplasa liber pedestru sau cu mijloace de transport din dotare, precum și au dreptul să instaleze mijloace tehnice de supraveghere a frontierei.

**Articolul 39.** Intrarea, şederea, ieşirea persoanelor şi mijloacelor de transport în zona de frontieră

(1) Cetăţenii Republicii Moldova şi străinii pot intra şi pot să se afle în zona de frontieră până în limita fâșiei de protecție, conform cerințelor prevăzute la art.40.

(2) În zona de frontieră, poliţiştii de frontieră au dreptul să controleze mijloacele de transport şi actele de înmatriculare a acestora, persoanele şi actele lor de identitate, bunurile transportate și documentele însoțitoare.

(3) În temeiul unei decizii motivate, Poliţia de Frontieră poate limita temporar accesul în zona de frontieră, informând despre aceasta autorităţile administraţiei publice și persoanele interesate.

**Articolul 40.** Autorizarea accesului în fâșia de protecție, șederea în zona de frontieră

(1) Persoanele care se află în zona de frontieră până la fâșia de protecție a frontierei de stat vor deține un act de identitate sau oricare document în baza căruia poate fi stabilită identitatea acestora, care va fi prezentat la solicitarea polițistului de frontieră.

(2) Accesul în fâșia de protecție a frontierei de stat este permis persoanelor în baza permisului eliberat de Poliția de Frontieră, precum și a informării prealabile (telefonice, verbale sau electronice) a subdiviziunii Poliției de Frontieră.

(3) Angajații organelor de drept, autorităților publice, pentru accederea în fâșia de protecție a frontierei de stat vor dispune de legitimație de serviciu și documentul semnat de conducătorul împuternicit al autorității în care activează, prin care se confirmă îndeplinirea activităților de serviciu, cu informarea prealabilă a Poliției de Frontieră.

(4) Pentru persoanele care călătoresc pe drumurile publice nu este necesară obținerea permisului și informarea prealabilă a Poliției de Frontieră.

(5) Permisul se eliberează de către Poliția de Frontieră, la cererea persoanelor prevăzute la alin. (2), pe o perioada de până la un an.

(6) Poliţia de Frontieră are dreptul să refuze eliberarea permisului:

a) dacă au fost introduse măsuri de intensificare a supravegherii frontierei;

b) în caz de situaţii excepţionale apărute în zona de frontieră.

(7) Condiţiile şi procedura de eliberare și anulare a permiselor de acces în fâșia de protecție a frontierei de stat se stabilesc de şeful Inspectoratului General al Poliţiei de Frontieră.

**Articolul 41.** Evidenţa, întreţinerea și utilizarea mijloacelor plutitoare

(1) Mijloacele plutitoare înmatriculate potrivit cadrului normativ, aflate în apele de frontieră, staţionează în locurile stabilite de căpităniile de port sau, după caz, de autorităţile administraţiei publice locale, cu avizul Poliţiei de Frontieră, luându-se măsuri de către posesorii acestora pentru a preveni utilizarea ilegală a lor.

(2) Poliţia de Frontieră eliberează posesorilor de mijloace plutitoare permise de model stabilit. Ieşirea şi revenirea mijloacelor plutitoare din/în punctele de amplasare se efectuează cu informarea (telefonice, verbale sau electronice) a subdiviziunii Poliției de Frontieră. Modelul permiselor şi regulile de aflare a mijloacelor plutitoare în zona de frontieră se aprobă de Poliția de Frontieră.

(3) În cazul navigaţiei de agrement, itinerarul şi regulile de deplasare în apele de frontieră se convin cu Poliția de Frontieră.

**Articolul 42.** Vânătoarea, pescuitul, pășunatul, agrementul și efectuarea operațiunilor aeriene cu aeronave fără pilot la bord în zona de frontieră

(1) Vânătoarea de-a lungul frontierei de stat, pe o adâncime de 1000 metri de la linia frontierei de stat către interior, este interzisă.

(2) Vânătoarea în zona de frontieră până la limita prevăzută la alin.(1) se admite numai în perioada luminoasă a zilei, în baza avizului eliberat de Poliţia de Frontieră. Modul şi condiţiile de avizare a vânătorii de către Poliţia de Frontieră se stabilesc de Guvern.

(3) Pescuitul în apele de frontieră și silvicultura este permis numai în cursul zilei de la răsăritul până la asfințitul soarelui, respectându-se regulile şi restricţiile prevăzute de cadrul normativ.

(4) Păşunatul animalelor este permis, conform legislaţiei de mediu, în locurile stabilite de autorităţile administraţiei publice locale, pe timp de zi – până la fâșia de protecţie a frontierei de stat, iar pe timp de noapte – la cel puţin 500 metri faţă de aceasta.

(5) Activităţile sportive şi de agrement în zona de frontieră se pot desfășura cu respectarea regulilor şi restricțiilor prevăzute de cadrul normativ.

(6) Efectuarea operațiunilor aeriene cu aeronave fără pilot în zona de frontieră, până la limita fâșiei de protecție a frontierei de stat se admite în perioada luminoasă a zilei, în baza permisului eliberat de Poliţia de Frontieră. Modul şi condiţiile de avizare a operațiunilor aeriene cu aeronave fără pilot de către Poliţia de Frontieră se stabilesc de Guvern.

(7) În cazurile prevăzute la art.40 alin.(4), activităţile menţionate la alin.(2)–(6) din prezentul articol pot fi temporar interzise de către Poliția de Frontieră.

(8) În fondul forestier din zona de frontieră cât și fâșia de protecție a acesteia, sunt admise executarea lucrărilor silvice în conformitate cu Codul Silvic nr. 887/1996, precum și în conformitate cu regulile regimului zonei de frontieră și frontierei de stat.

**Articolul 43**. Activităţi economice şi de altă natură în zona de frontieră

(1) Cu excepția localităților, desfășurarea activităților economice și de altă natură de-a lungul frontierei de stat, pe o adâncime de 1000 metri de la linia frontierei de stat către interior, se efectuează cu acordul Poliției de Frontieră, eliberându-se în acest scop avize privind desfășurarea activității.

Avizele privind desfășurarea activității au drept scop prevenirea încălcărilor a cadrului normativ național și internațional aferente asigurării securității frontaliere.

(2) Eliberarea avizelor privind desfășurarea activității este determinată de întrunirea condițiilor legale de desfășurare a activităților, care se determină conform avizelor autorităților publice competente.

(3) Autoritățile publice competente de eliberarea avizelor pentru desfășurarea activităților în zona de frontieră, în cazurile de anulare sau ridicare a acestora vor informa imediat Poliția de Frontieră.

(4) Autoritățile publice și alte persoane juridice indiferent de tipul de proprietate şi forma juridică de organizare, la solicitare, vor prezenta Poliției de Frontieră avizele și informațiile necesare emiterii avizului privind desfășurarea activității.

(5) Avizul privind desfășurarea activității economice și de altă natură în zona de frontieră poate fi anulat în cazul în care nu mai sunt întrunite condițiile de eliberare a acesteia, precum și în cazul când agentul sau angajaţii acestuia, în timpul îndeplinirii lucrărilor în interesul agentului, încalcă regulile regimului zonei de frontieră sau sunt implicați în activități ilegale pentru care se încadrează în normele contravenționale sau penale.

(6) Cerințele pentru eliberarea avizului privind desfășurarea activității sunt stabilite de Guvern.

**Capitolul VI**

**REGIMUL PUNCTELOR DE TRECERE**

**Articolul 44.** Dispoziții generale

Regimul punctelor de trecere este format din ansamblul regulilor şi măsurilor stabilite de lege, care include următoarele componente:

1. instituirea punctelor de trecere;
2. regulile de intrare, şedere şi ieşire din punctele de trecere a persoanelor şi mijloacelor de transport;
3. regulile de desfășurare a activităților economice.

**Articolul 45.** Instituirea și funcționarea punctelor de trecere

(1) Decizia de deschidere sau închidere a punctelor de trecere se aprobă de Guvern, în conformitate cu tratatele încheiate de Republica Moldova cu statele vecine.

(2) Deschiderea punctelor de trecere se efectuează după construcţia, înzestrarea şi darea în exploatare a construcţiilor, încăperilor şi edificiilor conform proiectului aprobat de către Poliţia de Frontieră și Serviciul Vamal şi cu alte servicii competente. La elaborarea proiectelor trebuie să fie prevăzute încăperi şi edificii, necesare pentru efectuarea controlului la trecerea frontierei, a controlului vamal şi a altor tipuri de control.

(3) Cheltuielile de construcţie şi amenajare a punctelor de trecere internaţionale şi interstatale sânt suportate de Guvern, iar a celor locale – de autoritățile administrației publice locale.

(4) Lista punctelor de trecere, inclusiv a celor în care controlul la trecerea frontierei se efectuează de una din autorităţile responsabile de control, precum şi normele tehnice de înzestrare a lor se aprobă de Guvern.

(5) În punctele de trecere funcţionează, în comun, subdiviziunile Poliţiei de Frontieră şi ale Serviciului Vamal, precum şi alte organe de control stabilite prin lege, care efectuează controlul şi răspund, în limitele competenţei, de controlul la trecerea frontierei de către persoane, mijloace de transport, a mărfurilor şi a altor bunuri, precum şi de desfăşurarea în bune condiţii a traficului acestora. Poliţia de Frontieră şi Serviciul Vamal asigură coordonarea activităţii tuturor serviciilor în conformitate cu prezenta lege şi, în limitele competenţei lor, iau decizii definitive privind autorizarea sau neautorizarea trecerii frontierei de stat. Poliţia de Frontieră și Serviciul Vamal în limitele competențelor, asigură regimul şi ordinea publică în punctele de trecere a frontierei de stat, securitatea aeronautică în cadrul aeroporturilor Republicii Moldova, în modul stabilit de Guvern.

(6) Poliţia de Frontieră şi Serviciul Vamal aprobă Normele tehnologice de efectuare a controlului la trecerea frontierei în punctul de trecere. În punctele de trecere situate în limitele gărilor, aeroporturilor şi porturilor, Normele tehnologice se coordonează cu administraţia acestora. Denumirea, suprafaţa, specificul de activitate şi orarul de funcţionare a punctului de trecere care nu este deschis 24 de ore se afişează la intrare într-un loc vizibil.

(7) Activitățile economice sau de altă natură în punctele de trecere, care nu au tangență cu controalele la frontieră, sunt interzise.

(8) Prevederile alin. (7) nu se aplică punctelor de trecere situate în gări, porturi și aeroporturi, unde aceste activități vor fi conforme cadrului normativ național și internațional și nu vor aduce atingere controalelor la frontieră.

(9)Activitățile în punctele de trecere rutiere, cu excepția controlului la trecerea frontierei și controlului vamal, se desfășoară cu acordul şefilor subdiviziunilor Poliţiei de Frontieră şi Serviciului Vamal, eliberându-se în acest scop premise.

(10) La punctele de trecere situate în gări, aeroporturi permisele de acces în zonele de securitate cu acces restricţionat se eliberează de către administraţia acestora, cu acordul şefilor subdiviziunilor Poliţiei de Frontieră şi Serviciului Vamal.

(11) Activitatea Poliției de Frontieră și a Serviciului Vamal în aeroporturi nu trebuie să contravină prevederilor actelor normative ce reglementează facilitarea transporturilor aeriene și securitatea aeronautică.

**Articolul 46.** Culoare de trecere a frontierei de stat

(1) În scop de fluidizare a traficului la frontiera de stat, în punctele de trecere se creează culoare separate. Culoarele vor fi diferenţiate prin intermediul indicatoarelor clar vizibile, inclusiv în situaţia în care se renunţă la folosirea culoarelor separate. Condiţiile de creare, categoriile de persoane şi regulile de trafic prin culoare se stabilesc de Guvern.

(2) În cazul survenirii unui dezechilibru în trafic la un anumit punct de trecere, regulile aplicabile pentru folosirea diferitelor culoare pot fi suspendate de Poliţia de Frontieră şi de Serviciul Vamal pentru o perioadă de timp necesară eliminării acelui dezechilibru.

(3) Pentru a asigura accesul și întoarcerea rapidă și în condiții de siguranță ale convoaielor umanitare și ale furnizorilor de ajutoare de urgență oferite în cadrul mecanismului de protecție civilă al Uniunii Europene și de ajutoare umanitare pentru populația statului în care este declarată stare de urgență, de asediu și de război, în punctele de trecere pot fi desemnate culoare speciale, marcate drept ,,Culoare pentru sprijinul de urgență”. Condiţiile de creare, categoriile de persoane şi regulile de trafic prin culoarele menționate se stabilește, în comun între Inspectoratului General al Poliției de Frontieră și Serviciul Vamal.

**Articolul 47.** Regulile de intrare, şedere şi ieşire în/din punctele de trecere a persoanelor și mijloacelor de transport

(1) Regulile de intrare, şedere şi ieşire în/din punctele de trecere a persoanelor şi mijloacelor de transport se publică şi se expun pe panourile informaţionale din punctele de trecere. Regulile specifice de regim în cazul controalelor la frontieră pentru anumite tipuri de frontieră de stat, anumite categorii de persoane, mijloace de transport se aprobă de Guvern.

(2) Intrarea în punctele de trecere a persoanelor, mijloacelor de transport, precum şi introducerea mărfurilor şi a altor bunuri se efectuează cu acordul polițistului de frontieră.

(3) Ieşirea din punctele de trecere a persoanelor, mijloacelor de transport, precum şi scoaterea mărfurilor şi a altor bunuri se efectuează cu acordul funcționarului vamal după efectuarea controlului la trecerea frontierei.

(4) Intrarea şi ieşirea navelor şi a altor mijloace plutitoare din porturi se efectuează cu acordul căpităniei portului şi al şefilor subdiviziunilor Poliţiei de Frontieră, Serviciului Vamal, precum şi al altor organe de control stabilite prin lege.

(5) În punctele de trecere sunt interzise organizarea și desfășurarea întrunirilor.

**Articolul 48.** Staţionarea în punctele de trecere a persoanelor și mijloacelor de transport

(1) Locurile şi durata de staţionare în punctele de trecere a persoanelor şi mijloacelor de transport se stabilesc de poliţiştii de frontieră şi de funcționarii vamali, iar în cele situate în porturi şi aeroporturi – și de administrația acestora.

(2) Circulaţia persoanelor şi mijloacelor de transport în punctele de trecere se efectuează cu acordul poliţiştilor de frontieră și al funcționarilor vamali.

(3) Accesul persoanelor la mijloacele de transport şi în încăperi, pe perioada efectuării controlului trecerii frontierei şi a altor tipuri de control, este limitat, iar în caz de necesitate, este interzis.

(4) Îmbarcarea/debarcarea pasagerilor, încărcarea/descărcarea bagajelor, corespondenţei, mărfurilor şi a altor bunuri în mijloace de transport se efectuează cu acordul poliţistului de frontieră, funcționarului vamal şi al reprezentanţilor altor organe de control stabilite de lege, iar în porturi şi aeroporturi – şi cu acordul administrației acestora.

(5) Conducătorul mijlocului de transport, precum şi alte persoane care traversează frontiera de stat sunt obligate să nu părăsească pista de control şi să nu schimbe locul de staţionare fără acordul poliţistului de frontieră ori al funcționarului vamal.

(6) Persoanele aflate în punctele de trecere sunt obligate:

a) să dispună şi să prezinte, la solicitare, actele de călătorie valabile, precum şi alte documente necesare la trecerea frontierei de stat;

b) să asigure, la solicitare, accesul poliţiştilor de frontieră şi al funcționarilor vamali pentru controlul mijloacelor de transport, navelor, aeronavelor şi al documentelor de înmatriculare a acestora;

c) să-i informeze pe poliţiştii de frontieră şi pe funcționarii vamali despre posesia armelor, muniţiilor, substanţelor explozibile, substanţelor stupefiante şi psihotrope, radioactive şi alte bunuri pentru importul sau exportul cărora este necesar permis special;

d) să prezinte, la solicitare, informaţia, în formă scrisă sau verbală, cu privire la necesitatea aflării în punctul de trecere, precum și justificarea scopului călătoriei;

e) să se deplaseze conform rândului, semnelor informative şi instrucţiunilor poliţiştilor de frontieră și funcționarilor vamali;

f) să îndeplinească alte cerinţe legale ale poliţiştilor de frontieră și funcționarilor vamali.

**Articolul 49.**Ordinea de trecere a frontierei de stat

Persoanele şi mijloacele de transport sunt supuse controlului la trecerea frontierei de stat conform rândului. Pot fi supuse controlului fără rând următoarele categorii de persoane:

a) minorii până la 3 ani şi persoanele care îi însoțesc;

b) persoanele traumatizate sau bolnave care necesită asistenţă medicală urgentă, persoanele care le însoțesc, inclusiv lucrătorii medicali;

c) posesorii pașapoartelor diplomatice;

d) delegaţiile oficiale de stat sau departamentale, grupele organizate de copii şi turişti, dacă Poliţia de Frontieră a fost informată cu 24 de ore înainte de sosirea acestora;

e) pietonii, cu excepţia celor de la punctele de trecere portuare şi aeroportuare, dacă în tratatele internaţionale nu este prevăzut altfel;

f) persoanele care trec frontiera de stat cu autobuze de rută internaţională; automobilele de asistenţă medicală urgentă; automobilele care transportă animale sau persoanele care trec frontiera de stat cu bicicleta;

g) persoanele care transportă mărfuri perisabile şi alte bunuri care necesită transportare în regim de urgenţă. Lista bunurilor este stabilită de Guvern;

h) operatorii economici autorizați;

i) persoanele care participă la operaţiuni de salvare sau căutare;

î) alte persoane, în cazurile stabilite de tratatele internaţionale la care Republica Moldova este parte;

j) unitățile de transport antrenate la efectuarea transportului de persoane prin servicii regulate în trafic internațional (conform graficului de circulație aprobat), în cazul în care nu este afectată capacitatea de gestionare a fluxului din cadrul punctelor de trecere a frontierei de stat, la decizia Poliției de Frontieră.

**Articolul 50.** Relaxarea controalelor la trecerea frontierei

1. Controalele la trecerea frontierei pot fi obiectul unor relaxări produse de circumstanţe excepţionale şi neprevăzute. Drept circumstanţe excepţionale şi neprevăzute sunt considerate acele evenimente care provoacă o intensificare a traficului, încât timpul de aşteptare la punctul de trecere devine excesiv de îndelungat, iar resursele privind personalul au epuizat posibilităţile şi organizarea.

(2) Relaxarea controalelor poate fi aplicată pentru toate grupurile de călători sau pentru anumite grupuri.

(3) În caz de relaxare a controalelor la trecerea frontierei conform alin.(1), prioritare sunt controalele efectuate la trecerea frontierei la intrare.

(4) Decizia de relaxare a controalelor la trecerea frontierei se ia de către şeful Inspectoratului General al Poliției de Frontieră. Relaxarea controalelor este temporară, adaptată circumstanţelor care au justificat-o și se introduce gradual.

(5) În cazul relaxării controalelor la trecerea frontierei, poliţistul de frontieră aplică ştampila pe documentele de călătorie în conformitate cu prevederile art. 30.

**Capitolul VII**

**OBLIGAȚII SPECIFICE PERSOANELOR FIZICE ȘI JURIDICE, RĂSPUNDEREA JURIDICĂ**

**Articolul 51**. Obligațiile operatorilor de transport

1. În cazurile de emitere a deciziei privind refuzul intrării în privința străinului în condițiile art. 23 din prezenta lege, și dacă acesta a fost adus de către un operator de transport aerian, maritim sau terestru prin rute regulate sau neregulate, transportatorul este obligat să-l returneze imediat pe străin în unul din state:
2. în statul de unde acesta a fost transportat;
3. în statul care a eliberat documentul de călătorie cu care străinul a efectuat călătoria;
4. într-un alt stat terţ unde există certitudinea că va fi primit.
5. Dacă străinul căruia i s-a refuzat intrarea nu poate fi transportat imediat în unul din state specificate în alin. (1) de operatorul de transport care l-a adus, transportatorul va suporta toate costurile necesare legate de întreținerea și transportarea străinului, prin contractarea unui alt transportator.

**Articolul 52.** Transmiterea prealabilă a datelor despre pasageri și personalul care deservește ruta

(1) Operatorii de transport aerian sunt obligați să transmită Poliţiei de Frontieră și Serviciului Vamal până la începerea controlului la trecerea frontierei, informaţiile privind pasagerii pe care urmează să-i transporte, precum şi lista personalului care deserveşte ruta. Aceste informații trebuie să includă:

a) numărul şi tipul documentului de călătorie;

b) cetățenia;

c) numele, prenumele, patronimicul;

d) data de naștere;

e) punctul de trecere;

f) codul transportului;

g) ora de plecare şi ora de sosire a transportului;

h) numărul total de persoane transportate;

i) punctul inițial de îmbarcare.

(2) Modul şi condiţiile de transmitere şi procesare a informaţiei de către transportatori se stabilesc de Guvern.

(3) Netransmiterea, transmiterea incompletă sau eronată a informaţiei prevăzute la alin.(1) de către transportatori atrag răspundere contravențională.

(4) Transportatorul este obligat să distrugă informaţia colectată şi transmisă Poliţiei de Frontieră în decurs de 24 de ore după sosirea persoanei în Republica Moldova. După intrarea pasagerilor, Poliţia de Frontieră distruge datele în decurs de 24 de ore de la transmiterea lor, cu excepţia cazului în care aceste date vor fi necesare ulterior pentru a permite exercitarea atribuțiilor legale.

(5) În cazurile în care, transportatorii aerieni colectează datele despre pasageri în registrul cu numele pasagerilor (PNR), condițiile și modul de transmitere a acestor date sunt stabilite de Legea privind utilizarea datelor din registrul cu numele pasagerilor, nr.XXX/2023.

**Articolul** **53.** Obligațiile administraţiei gărilor, porturilor, aeroporturilor

(1) După instituirea punctelor de trecere, administraţia gărilor, porturilor, aeroporturilor (aerodromurilor), a altor întreprinderi şi organizaţii, prin care se autorizează trecerea frontierei de stat, atribuie, în mod gratuit, autorităţilor menţionate care activează în punctele de trecere a frontierei de stat, încăperi necesare şi locuri special amenajate, inclusiv comodităţi, pentru îndeplinirea serviciului, asigură acoperirea cheltuielilor pentru serviciile publice de gospodărie comunală, reparaţii şi întreţinere, asigură facilităţi adecvate şi măsuri organizatorice, încât controalele la trecerea frontierei de stat să fie efectuate în conformitate cu prevederile prezentei legi. Punctele de trecere trebuie să fie dotate cu instalaţii care să permită diferenţierea dintre pasagerii curselor interne şi ceilalţi pasageri. Administraţiile specificate în prezentul alineat trebuie să prevadă pentru angajaţii Poliţiei de Frontieră, ai Serviciului Vamal şi ai altor organe de control, stabilite de lege, spaţii adecvate pentru birouri şi un număr suficient de parcări, precum şi accesul gratuit la facilităţile respective, dispozitive şi transport gratuit pentru realizarea sarcinilor lor în zona de competenţă a acestei administraţii, în timp util şi în mod gratuit să furnizeze informaţii necesare pentru efectuarea controlului la trecerea frontierei de stat.

(2) În punctele de trecere portuare şi aeroportuare, administrația portului și administraţia aeroportului, la solicitarea Poliției de Frontieră vor asigura înlăturarea oricărei deficiențe de administrare de ordin logistic sau operațional care afectează procesul controlului la trecerea frontierei.

**Articolul 54.** Răspunderea juridică

Încălcarea prevederilor prezentei legi de către persoanele fizice și juridice

stabilite de prezenta lege, de alte acte normative din domeniu, atrage răspunderea civilă, contravenţională sau penală conform cadrului normativ.

**Capitolul VIII**

**Alte autorități publice implicate în sistemul de management integrat al frontierei de stat**

**Articolul 55. Dispoziții generale**

(1) Sistemul de management integrat al frontierei de stat reprezintă totalitatea autorităților și instituțiilor publice implicate în procesul de asigurare a securității frontierei și de facilitare a comerțului, care au reprezentanți numiți în cadrul Consiliului Național pentru Managementul Integrat al Frontierei de Stat instituit de Guvern.

(2) Autoritățile publice menționate la alin. (1) în vederea realizării managementului integrat al frontierei de stat pot atrage pentru oferirea asistenței, organizații naționale și internaționale, nonguvernamentale. Modul de cooperare este stabilit de cadrul normativ național și internațional.

(3) Coordonarea și cooperarea autorităților menționate la alin. (1) în sensul prezentei legi implică participarea autorităților publice în gestionarea controlului la trecerea, supravegherea frontierei de stat și alte procese ce implică gestionarea integrată a frontierei de stat.

**Articolul 56. Serviciul de Informații și Securitate**

(1) Serviciul de Informații și Securitate al Republicii Moldova participă, în limitele competenței și în colaborare cu Poliția de Frontieră, la luarea deciziilor privind autorizarea intrării pe teritoriul Republicii Moldova a străinilor care prezintă pericol pentru securitatea națională, ordinea și sănătatea publică.

(2) La supravegherea frontierei de stat, autoritățile menționate la alin. (1) cooperează, prin schimb de informații, în scopul combaterii criminalității transfrontaliere, în limitele competențelor stabilite de cadrul normativ.

(3) Decizia Poliției de Frontieră privind neautorizarea intrării străinilor pe teritoriul Republicii Moldova prevăzută la alin. (1) este precedată de decizia Serviciului de Informații și Securitate a Republicii Moldova.

**Articolul 57. Inspectoratul General pentru Migrație**

(1) Inspectoratul General pentru Migrație la controlul frontierei de stat cooperează cu Poliția de Frontieră în procesul asigurării drepturilor fundamentale străinilor care necesită sau care solicită o formă de protecție internațională în modul stabilit de cadrul normativ.

(2) Alte forme de cooperare între autoritățile menționate la alin. (1) constau în gestionarea proceselor aferente fluxului migraționist, precum și controlul legalității șederii străinilor pe teritoriul Republicii Moldova.

**Articolul 58. Ministerul Afacerilor Externe și Integrării Europene**

Ministerul Afacerilor Externe și Integrării Europene în comun cu Poliția de Frontieră cooperează la elaborarea, promovarea și implementarea Tratatelor internaționale privind:

a) controlul în comun în punctele de trecere pe teritoriul unuia dintre state;

b) patrularea în comun a frontierei de stat;

c) regimul frontierei de stat;

d) activități desfășurate în comun cu organizațiile internaționale;

e) alte categorii de Tratate internaționale.

**Articolul 59. Ministerul Muncii și Protecției Sociale**

(1) Ministerul Muncii și Protecției Sociale cooperează cu Poliția de Frontieră în scopul garantării drepturilor fundamentale a minorilor și altor persoane vulnerabile, în limitele competenței.

(2) Modul de organizare și funcționare a serviciilor de asistență și protecție a copiilor aflați în situație de risc și a copiilor separați de părinți la frontiera de stat sunt stabilite de autoritățile menționate la alin. (1), prin mecanisme de cooperare intersectoriale.

**Articolul 60. Autoritățile publice locale**

(1) Autoritățile publice locale acordă sprijin Poliției de Frontieră în scopul supravegherii frontierei de stat și combaterii infracțiunilor transfrontaliere.

(2) Formele de cooperare între autoritățile menționate la alin. (1) sunt:

a) la solicitarea Poliției de Frontieră, autoritățile administrației publice locale asigură includerea în ordinea de zi a consiliilor a subiectelor ce țin de organizarea activității Poliției de Frontieră pe teritoriul unității administrativ-teritoriale respective;

b) autoritățile administrației publice locale asigură informarea locuitorilor despre deciziile Poliției de Frontieră ce vizează locuitorii unității administrativ-teritoriale;

c) autoritățile administrației publice locale asigură schimbul de informații cu Poliția de Frontieră privind pregătirea, săvârșirea și/sau presupusele fapte infracționale sau contravenționale la frontieră;

d) acoperirea cheltuielilor pentru construcția și amenajarea punctelor de trecere a frontierei de stat locale;

e) acordă suport Poliției de Frontieră la întreținerea frontierei de stat.

(3) Modul de cooperare prevăzut de prezentul articol este stabilit de Guvern.

**Articolul 61.** Competențe nereglementate de prezentul Capitol

Dispozițiile prevăzute în prezentul capitol nu poartă caracter exclusiv și implică realizarea altor competențe ale autorităților din sistemul de management integrat al frontierei de stat, stabilite de cadrul normativ național și internațional.

**Capitolul XIX**

**DISPOZIŢII FINALE**

**Articolul 62.**

Guvernul, în termen de 6 luni de la data intrării în vigoare a prezentei legi:

a) va prezenta Parlamentului propuneri pentru aducerea cadrului normativ în concordanță cu prezenta lege;

b) va aduce actele sale normative în concordanță cu prezenta lege.

**Articolul 63.**

Prezenta lege intră în vigoare la data de 1 ianuarie 2024.

**Articolul 64.**

La data intrării în vigoare a prezentei legi, Legea nr.215/2011 cu privire la frontiera de stat a Republicii Moldova (Monitorul Oficial al Republicii Moldova, 2012, nr. 76-50, art. 243), cu modificările ulterioare, se abrogă.

**PREȘEDINTELE PARLAMENTULUI**